การท่องเที่ยวแห่งประเทศไทย ร่วมกับศูนย์บริจาคโลหิตแห่งชาติ จัดกิจกรรม "Keep giving เพราะบางสิ่งไม่เคยหยุด"
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า เนื่องจากสถานการณ์การแพร่ระบาดของโรคโควิด-19 ระลอก 3 มีจำนวนผู้ติดเชื้อรายวันเพิ่มสูงขึ้น ส่งผลให้บุคลากรทางการแพทย์ตลอดจนหน่วยงานด้านสาธารณสุขที่เกี่ยวข้องต้องเพิ่มชั่วโมงการทำงานเพื่อรองรับการรักษาผู้ติดเชื้อ รวมถึงจัดหาอุปกรณ์ที่จำเป็นต้องใช้ในทางการแพทย์ให้เพียงพอกับปริมาณที่เพิ่มขึ้นของผู้ป่วย และยังส่งผลให้จำนวนผู้เดินทางเพื่อบริจาคโลหิตลดลงอย่างมากทุกแห่ง หน่วยเคลื่อนที่ยกเลิกการจัดรับบริจาคโลหิต ส่งผลให้โรงพยาบาลทุกแห่งมีโลหิตไม่เพียงพอในการรักษาและผ่าตัดผู้ป่วย ททท. จึงร่วมกับศูนย์บริจาคโลหิตแห่งชาติ จัดกิจกรรม "Keep giving เพราะบางสิ่งไม่เคยหยุด" ภายใต้โครงการ "ศูนย์บริจาคโลหิตแห่งชาติ ร่วมกับ Amazing Thailand" ณ ศูนย์บริจาคโลหิตแห่งชาติ สภากาชาดไทย วันที่ 21-22 มิถุนายนนี้ เวลา 7.30 น. - 16.00 น. เพื่อกระตุ้นให้ผู้เดินทางออกมาบริจาคโลหิตอย่างต่อเนื่องผ่านกิจกรรมการบริจาคโลหิตครั้งนี้ สร้างการรับรู้ไปยังกลุ่มเป้าหมายถึงประโยชน์ส่วนรวมที่สังคมจะได้รับ ตั้งเป้าจะมีผู้สนใจร่วมกิจกรรมจำนวน 2,000 คน และเพื่อลดความแออัดในศูนย์บริจาคโลหิตแห่งชาติสนับสนุนแนวคิด Social distancing ททท.จึงกำหนดให้มีผู้ร่วมกิจกรรมได้วันละ 500 คน แบ่งเป็นช่วงเช้า 7.30 น.-11.00 น. จำนวน 250 คน และช่วงบ่าย 13.00 น.-16.00 น. จำนวน 250 คนททท. เปิดโอกาสให้ผู้สนใจลงทะเบียนล่วงหน้าทางช่องทางออนไลน์ผ่าน Facebook Pages : Amazing Thailand ตั้งแต่วันที่ 12-20 มิถุนายนที่ผ่านมา พบว่าได้รับการตอบรับเป็นอย่างดี คาดว่าในโอกาสต่อไป ททท. สามารถสร้างสรรค์กิจกรรมเพื่อช่วยเหลือสังคมและตอบแทนผู้ที่เสียสละเพื่อสังคมในด้านอื่นๆ ผ่านแคมเปญที่น่าสนใจ เพื่อเป็นการยกย่องฮีโร่ในสถานการณ์ที่สังคมต้องการความช่วยเหลือจากคนไทยด้วยกัน นับเป็นการแสดงถึงความมีน้ำใจต่อเพื่อนมนุษย์ ตอกย้ำถึงความมี Amazing heart ที่คนไทยทุกคนต้องภูมิใจ